《九日登高翠微亭分韵得满字》
明代·陶安

山川甚雄丽，积雨为磨浣。
天开秋气清，游娱共萧散。
石径接巉岩，兴到行不懒。
微霜护新晴，杲日送余暖。
层岭蹑高寒，境胜世所罕。
苍茫四无极，自恨目力短。
危亭基藓残，麋鹿荒町疃。
居然龙虎势，城郭在平坦。
崇阿吊离宫，老木荫僧馆。
松云引徐步，兰露入清盥。
况当重九节，野菊相留款。
宾朋笑语间，文理谢雕纂。
好风袭尊俎，幽鸟哢丝管。
人生光景速，每恨乐事缓。
嘉会幸一逢，何辞累觞满。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。